‘เน็ตแบงก์’
สมาร์ตโฟนฮิตติดลมบนบริการทางการเงินผ่านอินเทอร์เน็ตโทรศัพท์มือถือเฟื่องฟู ยอดใช้พุ่งพรวด เหตุปลอดภัย
18 มี.ค. 2556

สมาร์ตโฟนฮิตติดลมบนบริการทางการเงินผ่านอินเทอร์เน็ตโทรศัพท์มือถือเฟื่องฟู ยอดใช้พุ่งพรวด เหตุปลอดภัย
ธนาคารแห่งประเทศไทย (ธปท.) รายงานธุรกรรมการชำระเงินผ่านบริการโมบายแบงก์กิงและอินเทอร์เน็ตแบงก์กิง ในระบบสถาบันการเงินไทยงวดสิ้นเดือน ธ.ค. 2555 ที่ผ่านมาว่า ประชาชนผู้บริโภคนิยมใช้บริการการชำระเงินผ่านทางอินเทอร์เน็ตและโทรศัพท์มือถือสมาร์ตโฟน (โมบายแบงก์กิง) เพิ่มขึ้นสูงมาก 
ปริมาณการชำระเงินผ่านทางอินเทอร์เน็ตมีผู้ใช้บริการถึง 6.65 ล้านบัญชี เพิ่มขึ้น 1.02 ล้านบัญชี หรือ 18.1% เมื่อเทียบกับระยะเดียวกันของปีก่อนที่มีแค่ 5.63 ล้านบัญชี 
จำนวนบัญชีลูกค้าเหล่านี้มีการทำธุรกรรมการเงินถึง 11.69 ล้านรายการ เพิ่มขึ้น 3.77 ล้านรายการ หรือ 47.5% จากปีก่อน 7.93 ล้านรายการ 
ขณะที่มูลค่าการทำธุรกรรมสูงถึง 1.23 ล้านล้านบาท เพิ่มขึ้นถึง 4.71 แสนล้านบาท หรือ 61.8% เทียบกับระยะเดียวกันของปีก่อนที่ 7.62 แสนล้านบาท
ด้านการใช้บริการโมบายแบงก์กิงมีผู้ใช้ถึง 8.64 แสนบัญชี เพิ่มขึ้น 1.58 แสนบัญชี หรือ 22.3% จากช่วงเดียวกันของปีก่อนที่มีแค่ 7.06 แสนบัญชี มีจำนวนรายการธุรกรรมถึง 3.68 ล้านรายการ เพิ่มขึ้น 1.8 ล้านรายการ หรือ 95.5% จากระยะเดียวกันปีก่อนที่มีแค่ 1.88 ล้านรายการ และการทำธุรกรรมมีมูลค่าถึง 4.9 หมื่นล้านบาท เพิ่มขึ้นร่วม 2.9 หมื่นล้านบาท จากช่วงเดียวกันปีก่อนที่มีแค่ 2 หมื่นล้านบาท 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า ปริมาณและวงเงินที่เพิ่มขึ้น เป็นผลจากความเชื่อมั่นทางเศรษฐกิจที่ดีขึ้น และระบบการให้บริการปลอดภัยและสะดวกมากขึ้น ผู้บริโภคจึงเลือกใช้มากขึ้น และมีแนวโน้มจะเพิ่มอย่างต่อเนื่อง n